**Zápisnica**

**z 13. zasadnutia predsedníctva Občianskeho združenia Veselí Tekovskí Vinári**

Termín konania: 02.11.2015 o 18:00 hod.

Miesto konania: Kultúrny dom Nový Tekov

Prítomní: podľa priloženej prezenčnej listiny

Program zasadnutia:

1. Otvorenie
2. Informácia o dotácii NSK na podporu kultúry a športu
3. Informácia o čerpaní dotácií z rozpočtu obce
4. Organizačné záležitosti k sviatku Sv.Martina – Koštovka mladých vín
5. Diskusia
6. Záver

Priebeh rokovania:

K bodu 1

Zasadnutie predsedníctva OZ VTV otvoril a viedol predseda OZ Jozef Želiar. Privítal prítomných členov predsedníctva OZ.

K bodu 2

Predseda OZ Jozef Želiar informoval o možnosti poskytnutia dotácií z nitrianskeho samosprávneho kraja na podporu kultúry a športu s tým, že dňa 12.10.2015 poslal žiadosť o dotáciu na adresu NSK, ktorou žiadal o poskytnutie finančných prostriedkov na akciu Sviatok sv.Urbana, ktorý sa koná v mesiaci máj. Celá poskytnutá čiastka z NSR je 1700 eur. Dotácia bola požiadaná na občerstvenie, technické zabezpečenie, hudobnú produkciu, vybavenie obslužného personálu, plagáty a propagačné materiály. OZ prispeje sumou 300 eur na zabezpečenie kyvadlovej dopravy, administratívne poplatky, poštovné a telefóne náklady.

K bodu 3

Predseda OZ Jozef Želiar informoval o pripravených podkladoch na čerpanie dotácií z rozpočtu obce, ktoré je potrebné odovzdať do konca novembra. Dotácie boli požiadané na nasledovné podujatia: - nákup cien na vyhodnotenie súťaže o fotografiu roka na tému Nový Tekov, miesto ktoré mám rád vo výške 300 eur, - 2 odborné prednášky – občerstvenie, organizáciu a dopravu lektorov vo výške 300 eur, - tradičná ochutnávka vín – náklady na občerstvenie, organizáciu a hudbu vo výške 300 eur, - Sviatok sv.Urbana – náklady na občerstvenie, organizáciu a hudbu vo výške 1500 eur, - zorganizovanie tematického zájazdu do vinohradníckej oblasti – náklady na dopravu vo výške 950 eur, - sviatok sv.Martina – náklady na občerstvenie vo výške 300 eur, - výstava ovocia a zeleniny – náklady na občerstvenie a nákup cien vo výške 300 eur, - zabezpečenie dopravy pre spevácku skupinu Vinička vo výške 300 eur. Za odovzdanie je zodpovedný predseda združenia.

K bodu 4

Predseda OZ Jozef Želiar dal hlasovať o termíne konania koštovky mladých vín, pričom za termín 11.11.2015 hlasovali všetci prítomní. Ďalej informoval o organizačných záležitostiach koštovky mladých vín na Obecnom hajloku v Novom Tekove dňa 11.11.2015. Predpokladaný príchod účastníkov je o 10.30 hod., občerstvenie bude prichystané približne pre 35-40 ľudí. Občerstvenie – jaternice, klobásy, chlieb bude mať na starosti Tibor Száraz. Písomné pozvánky a pozvánky mailové spolu so zverejnením na stránke VTV zabezpečí predseda Jozef Želiar. Reláciu do obecného rozhlasu pripraví Zajacová a zašle p.starostovi na odvysielanie. Vzorky vín dodajú p.Szabó, p.Nagy, p.Želiar a p.Kulcsár. Zúčastnení si zároveň môžu priniesť vlastné občerstvenie – buď slané alebo sladké.

K bodu 5

V diskusii vystúpil p.Kulcsár ktorý sa informoval, či do žiadosti o dotácii z obce by nemohlo byť doplnené vyhotovenie informačnej tabule, ktorá by sa umiestnila v obci, na ktorej by boli rozpísané akcie, aktivity združenia, vhodná ochrana rastlín podľa obdobia, príp. umiestnená mapka novotekovských viníc. P.starosta Nagy informoval že na obecnom úrade je jedna voľná informačná tabuľa ktorá by sa mohla použiť a p.Želiar zistí cenu za ktorú by sa dala vyhotoviť informačná tabuľa s mapkou viníc. P.starosta navrhol že by sa tabuľa mohla umiestniť pri strednej zastávke. Ďalej p.Zajacová informovala o výsledkoch súťaže ktorá bola vyhlásená v rámci výstavy ovocia a zeleniny a tvorivosti občanov Nového Tekova. V kategórii ovocie sa na 1.mieste umiestnil p.Ladislav Nagy s exponátom hrušky s počtom bodov 48, na 2.mieste sa umiestnil p.Kulcsár s exponátom hrozno mix s počtom bodov 38 a na 3.mieste sa umiestnil Ondrej Maďar s exponátom granátové jablko s počtom bodov 34. V kategórii zelenina sa na 1.mieste umiestnila p.Ružena Foltánová s exponátom paprika červená s počtom bodov 38, na 2.mieste sa umiestnila p.Katarína Hrušková s exponátom tekvica Lopő s počtom bodov 25 a na treťom mieste sa umiestnila p.Foltánová s exponátom paprika kápia a p.Ladislav Zajac st. s exponátom paprika žltá s počtom bodov 22. V kategórii ostatné sa na 1. mieste umiestnila Iveta Csomorová za výzdobu s počtom bodov 93, na 2.mieste obrazy p.Slašťanovej s počtom bodov 33 a na 3.mieste servítková technika p.Zuzky Benkeovej s počtom bodov 30.

P.Želiar oznámil, že sa plánuje do konca roka vyhodnotiť súťaž o fotografiu roka a informoval o registrácii na 2% z daní.

P.Kulcsár oznámil, že nákup chemikálií je možný do konca roka, ďalej oboznámil prítomných, že vypracoval plán ochrany viniča, ktorý bude zverejnený na internetovej stráne aj na pripravovanej informačnej tabuli, ďalej vypracoval ochranu jadrovín a kôstkovín – škodcovia + ich ochrana, ktoré sa vytlačí a zverejní na informačnej tabuli.

P.Kundaker navrhol, aby sa činnosť združenia viac zameriavala aj na ochranu a rez ovocných stromov, pričom p.starosta navrhol, že v záhrade starej školy sa nachádza niekoľko ovocných stromov na ktorých by sa mohla v jarnom období urobiť ukážka strihania stromov.

Ďalej predseda združenia pripomenul termín konania vianočných trhov 5.12.2015 na ktorých budú mať vinári stánok, kde sa bude predávať varené víno a bude sa robiť koštovka vín.

K bodu 6

Na záver poďakoval predseda OZ VTV členom predsedníctva za účasť, za dobré a kvalitné postrehy a návrhy, ktoré odzneli v rámci rokovania predsedníctva.

V Novom Tekove, dňa 02.11.2015

Zapísala: Ing.Iveta Zajacová ...................................................

Jozef Želiar, predseda OZ ....................................................